“สภาอุตฯ” เปิดตัวเลขส่งออกรถยนต์ ก.พ. หดตัว 5.33% หลังศก.คู่ค้าชะลอตัวเซ่น “โควิด-19”
“สภาอุตสาหกรรมแห่งประเทศไทย” เปิดตัวเลขส่งออกรถยนต์เดือน ก.พ.63 หดตัว 5.33% หลังศก.คู่ค้าชะลอตัวเซ่น “โควิด-19”
“สภาอุตสาหกรรมแห่งประเทศไทย” เปิดตัวเลขส่งออกรถยนต์เดือน ก.พ.63 หดตัว 5.33% หลังศก.คู่ค้าชะลอตัวเซ่น “โควิด-19”
19 มี.ค. 2563

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.)  เปิดเผยถึงยอดส่งออกรถยนต์สำเร็จรูปในเดือน ก.พ.ว่า ส่งออกได้ 95,191 คัน คิดเป็น 55.73% ของยอดการผลิตเพื่อส่งออก โดยลดลง 5.33% จากเดือน ก.พ.62 และการส่งออกลดลงเกือบทุกตลาด เนื่องจากเศรษฐกิจของประเทศคู่ค้าชะลอตัวลงจากการแพร่ระบาดของไวรัสโควิด-19 ยกเว้นตะวันออกกลาง แอฟริการ และยุโรป โดยมีมูลค่าการส่งออก 47,463.73 ล้านบาท ลดลง 3.5% จากเดือน ก.พ.62
ขณะที่ยอดส่งออกรถยนต์สำเร็จรูปในช่วง 2 เดือนแรกของปี 63 (ม.ค.-ก.พ.) อยู่ที่ 160,486 คัน ลดลง 11.89% จากช่วงเดียวกันของปี 62 โดยมีมูลค่าการส่งออกรวม 79,735.10 ล้านบาท ลดลง 11.28% จากช่วงเดียวกันของปี 62
ส่วนยอดขายรถยนต์ภายในประเทศอยู่ที่ 68,271 คัน ลดลง 17.1% จากเดือน ก.พ.62 เนื่องจากการเข้มงวดของสถาบันการเงินในการอนุมัติสินเชื่อรถยนต์ และผลกระทบจากการแพร่ระบาดของไวรัสโควิด-19
สำหรับจำนวนการผลิตรถยนต์ทั้งหมดที่ผลิตได้ในเดือน ก.พ.63 มีทั้งสิ้น 150,604 คัน ลดลง 17.73% จากเดือน ก.พ.62 และลดลง 3.62% จากเดือน ม.ค.63 โดยแบ่งเป็นการผลิตเพื่อส่งออก 83,385 คัน และการผลิตเพื่อจำหน่ายในประเทศ 67,219 คัน
ทั้งนี้ ส.อ.ท.ได้ปรับลดเป้าการผลิตรถยนต์ปีนี้เป็น 1.9 ล้านคัน ลดลงจากเป้าหมายเดิม 1 แสนคัน ลดลง 5.65% จากปี 62 โดยปรับลดการผลิตเพื่อส่งออกลง 5 หมื่นคัน เหลือ 9.5 แสนคัน และลดการผลิตเพื่อจำหน่ายในประเทศลง 5 หมื่นคัน เหลือ 9.5 แสนคัน